इनें देवतें आस्तै इस मानु नैं मन्दर बनवाएं। मन्दरैं दे अन्दर इक खास थारै पर देवते दी मूर्ती रक्खी जिसदी ओ लोक पूजा करदे हे। ओ ऐसी चीजैं दी पूजा नईं हे करी सकदे जड़ी उनें गी लब्दी नईं ही। ए कम्म बिन्द कठन बी ऐ। तुगी पता ऐ जे निक्के जागत उनें चीजें बारै गै सीची सकदे न जड़ियां उनें दिक्खी दियां होन। प्राचीन मानु बी किज ञ्यानें आंगर गै हे। ते, की जे बिना मूर्तियें दे ओ पूजा नईं हे करी सकदे, इस आस्तै उनें अपने मन्दरें च मूर्तियां रक्खियां। ए बड़ी हरानी आली गल्ल ऐ जै ए प्राचीन मूर्तियां बड़ी गै भद्‌दी शकली दे पशु जां कदें 2 अद्‌दे पशु ते अद्‌दे मानु दियां होंदियां हियां। मिसर च इक जमाने च लोक बिल्ली दी पूजा करदे हे, ते फी, मेरा ख्याल ऐ ओ बांदरे दी बी पूजा करदे रेह। लोक डरौने पशुएं दी मूर्तिएं गी पूजदे हे, इस गी समझना बड़ाई कठन ऐ। जे कुसै मूर्ती दी गै पूजा करनी होवै तां उसी शैल-सन्हाकड़ी की नईं बनाया जा ? पर, शायद उस बेल्लै ईश्वर गी ओ लोक बड़ी डरौनी चीज समझदे हे, इस आस्तै ओदी इन्नी भयानक मूरत बनांदे हे।